वीरगन्जमा तेक्वान्दो प्रतियोगिता हुने
अगामी शुक्रबारदेखि वीरगन्जमा अन्तर्राष्ट्रिय स्तरको तेक्वान्दो प्रतियोगिता आयोजना हुने भएको छ । पर्सा जिल्ला तेक्वान्दो कार्य समितिले नेपाल, भारत तथा बंगलादेशका खेलाडीको सहभागितामा चैत २५ र २६ मा अन्तर्राष्ट्रिय स्तरको तेक्वान्दो प्रतियोगिता गर्न लागेको हो ।
वीरगन्ज — अगामी शुक्रबारदेखि वीरगन्जमा अन्तर्राष्ट्रिय स्तरको तेक्वान्दो प्रतियोगिता आयोजना हुने भएको छ । पर्सा जिल्ला तेक्वान्दो कार्य समितिले नेपाल, भारत तथा बंगलादेशका खेलाडीको सहभागितामा चैत २५ र २६ मा अन्तर्राष्ट्रिय स्तरको तेक्वान्दो प्रतियोगिता गर्न लागेको हो ।समितिले सोमबार नेपाल पत्रकार महासंघ पर्साको सभाहलमा आयोजना गरेको पत्रकार सम्मेलनमा शुक्रबारदेखि हुने प्रतियोगितामा १७ टिमको सहभागिता रहने जानकारी दिएको छ ।नेपालबाट सातवटा प्रदेश, नेपाली सेना, नेपाल प्रहरी, सशस्त्र प्रहरी गरि १२ वटा टिमले सहभागिता जनाउने समितिका अध्यक्ष गणेशमान श्रेष्ठले बताए । ‘नेपालको १२, भारतको ४ र बंगलादेशको एउटा गरि १७ वटा टिमले प्रतिस्पर्धा गर्ने छन्,’अध्यक्ष श्रेष्ठले भने, ‘४१ केजीदेखि लिएर ७४ केजी तौल समूहसम्मको प्रतिस्पर्धा हुने छ ।’भारतको सिक्किम, दार्जिलिङ, पन्जाब, दिल्ली र बंगलादेशका विभिन्न टिमले सहभागिता जनाउने भएका छन् । अगामी १४ औं साग गेम र १९ औं एसियन गेम इन्डोनेशियालाई समेत मध्यनजर गर्दै यही चैत २५ र २६ गते वीरगन्जमा तेक्वान्दो च्याम्पियनशीप आयोजना गर्न लागिएको प्रतियोगिताका संयोजक वीरेन्द्र बहादुर कुर्मी क्षेत्रीले बताए ।‘दुईदिने अन्तर्राष्ट्रिय प्रतियोगितामा खेलाडी, रेफ्री, प्रशिक्षक गरि करिब तीन सय जनाको सहभागिता रहने छ,’संयोजक कुर्मीले भने, ‘नेपाल तेक्वान्दो संघका प्राविधिकसँगको समन्वयमा प्रतियोगिता सञ्चालन गरिने छ ।’आयोजकका अनुसार प्रतियोगितामा करिब ३० लाख रुपैयाँ खर्च हुने अनुमान गरिएको छ ।